Document ID: 32005R0219

KOMISJONI MÄÄRUS (EÜ) nr 219/2005,
10. veebruar 2005,
millega muudetakse määrust (EÜ) nr 919/94, milles on sätestatud nõukogu määruse (EMÜ) nr 404/93 üksikasjalikud rakenduseeskirjad seoses banaanitootjate organisatsioonidega
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 13. veebruari 1993. aasta määrust (EMÜ) nr 404/93 banaanituru ühise korralduse kohta, (1) eriti selle artiklit 9,
ning arvestades järgmist:
(1)
Komisjoni määruses (EÜ) nr 919/94 (2) on sätestatud eelkõige tootjaorganisatsioonide tunnustamise teatavad tingimused ning I lisas on määratud kindlaks eelkõige turustatava toodangu miinimummaht ja tootjate miinimumarv, mida organisatsioonid peavad tõendama oma liikmete arvuna.
(2)
Tuleks kindlaks määrata turustatava toodangu miinimummaht ja organisatsioonidesse kuuluvate tootjate miinimumarv Küprosel.
(3)
Selleks, et tagada tootjaorganisatsioonidele määratud majanduslike eesmärkide täitmine tootmise ja turustamise vallas, et suurendada turustamisest saadud tulu ja parandada selle sektori haldamist, on vaja kaasa aidata suuremate üksuste loomisele, milleks on vaja kindlaks määrata liikmete arvu ja turustatava toodangu mahu suuremad künnised Küprosel, vastavalt selle tootmispiirkonna banaanitoodangule.
(4)
Seetõttu tuleks muuta määrust (EÜ) nr 919/94.
(5)
Käesoleva määrusega ettenähtud meetmed on kooskõlas banaanituru korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 919/94 I lisa asendatakse käesoleva määruse lisaga.
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 10. veebruar 2005

Labels: 18
17
6